Eiropas Parlamenta rezolūcija par preses brīvību Alžīrijā



Oficiālais Vēstnesis 124 E , 15/05/2006 Lpp. 0567 - 0569



P6_TA(2005)0242 Preses brīvība Alžīrijā Eiropas Parlamenta rezolūcija par preses brīvību Alžīrijā Eiropas Parlaments, - ņemot vērā Eiropas Savienības un Vidusjūras reģiona valstu asociācijas nolīgumu, kas 2002. gada 21. aprīlī noslēgts starp Eiropas Savienība un Alžīriju, - ņemot vērā ANO Attīstības programmas ziņojumus par tautas attīstību arābu valstīs 2002., 2003. un 2004. gadā, - ņemot vērā Komisijas 2003. gada 21. maija paziņojumu ar nosaukumu "Piešķirt jaunu impulsu ES veiktajām darbībām cilvēktiesību un demokratizācijas jomā sadarbībā ar Vidusjūras partnervalstīm" (KOM(2003)0294), - ņemot vērā Komisijas 2003. gada 11. marta paziņojumu ar nosaukumu "Paplašinātā Eiropa — kaimiņattiecības: jauns pamats attiecībām ar mūsu austrumu un dienvidu kaimiņiem" (KOM(2003)0104), - ņemot vērā Komisijas 2005. gada 12. aprīļa ziņojumu ar nosaukumu "Eiropas Savienības un Vidusjūras reģiona valstu partnerattiecību desmitā gadadiena — darba programma risināmo uzdevumu noteikšanai nākamajiem pieciem gadiem" (KOM(2005)0139), - ņemot vērā tā 2005. gada 28. aprīļa rezolūciju par ikgadējo ziņojumu par cilvēktiesībām pasaulē 2004. gadā un Eiropas Savienības politiku cilvēktiesību jomā [1], - ņemot vērā Eiropas Savienības un Vidusjūras reģiona valstu parlamentārās asamblejas rezolūciju par ekonomikas un finanšu jautājumiem un sociālajām lietām, un izglītību, ko pieņēma Kairā 2005. gada 15. martā, - ņemot vērā tā iepriekšējās rezolūcijas par Alžīriju un it īpaši 2002. gada 10. oktobra rezolūciju par asociācijas nolīguma noslēgšanu ar Alžīriju [2], - ņemot vērā Reglamenta 115. panta 5. punktu, A. tā kā Eiropas Savienības un Vidusjūras reģiona valstu partnerattiecību mērķis, pirmām kārtām, ir izveidot miera un stabilitātes zonu, kas pamatojas uz cilvēktiesību, pamatbrīvību un demokrātijas principiem; B. tā kā Eiropas Savienība uzskata par ļoti nozīmīgu demokrātijas un tiesiskas valsts pareizas pārvaldības veicināšanu, kā arī cilvēktiesību kopuma aizsardzību; C. atgādinot saistības, kuras Alžīrijas valdība uzņēmusies saskaņā ar 1995. gada 27. - 28. novembra Eiropas Savienības un Vidusjūras valstu konferencē pieņemto Barselonas deklarāciju; D. tā kā iepriekš minētā asociācijas nolīguma 2. pants paredz, ka demokrātijas principu un pamattiesību ievērošana ir partiju iekšpolitikas un ārpolitikas iedvesmas avots, kā arī šī nolīguma būtiska sastāvdaļa; E. atgādinot, ka televīzija, radio un iespieddarbu nozare Alžīrijā ir valsts monopols; F. izsakot bažas par preses brīvību kopš 2001. gada maijā pieņemtā Alžīrijas Kriminālkodeksa reformas un it īpaši par noteikumiem, kas paredz stingrus naudas sodus un pat cietumsodu par neslavas celšanu; G. tā kā pašreiz norisinās daudzi tiesvedības procesi par preses pārkāpumiem attiecībā uz Francijas privāto dienas laikrakstu Le Matin, Liberté, Le soir d'Algérie un El Watan žurnālistiem; izsakot īpašas bažas par cietumsodu, kas piespriests Farid Alilat, Fouad Boughanem, Hakim Laâm, Abla Chérif, Hassane Zerrouky, Youssef Rezzoug, Yasmine Ferroukhi un Hafnaoui Ghoul; H. atgādinot, ka laikraksta Le Matin redaktoram Mohamed Benchicou 2004. gada 14. jūnijā piesprieda divu gadu cietumsodu slēgta tipa cietumā par likuma pārkāpumu, ar kuru regulē valūtas maiņas kontroli un kapitāla apriti, un ka attiecībā uz viņa laikrakstu 2004. gada jūnijā pasludināja oficiālu likvidācijas procesu; atgādinot arī, ka, neskatoties uz viņa veselības stāvokļa ievērojamu pasliktināšanos, Alžīrijas tiesu iestādes 2005. gada 20. aprīlī noraidīja viņa prasību atbrīvot viņu no cietuma sliktā veselības stāvokļa dēļ; atgādinot arī preses grupas Er-raï Elam vadītāja Ahmed Benaoum notiesāšanu un atrašanos ieslodzījumā kopš 2004. gada 28. jūnija; I. tā kā vēl aizvien ir spēkā 1992. gada 9. februāra dekrēts par ārkārtas stāvokli, kā arī visi citi dekrēti un likumi, kuri izriet no minētā dekrēta; J. tā kā plurālistiskas informācijas attīstības un neatkarīgu plašsaziņas līdzekļu veicināšanas projektus Alžīrijā pašreiz finansē no Eiropas demokrātijas un cilvēktiesību iniciatīvai piešķirtajiem līdzekļiem, 1. atzinīgi novērtē Eiropas Savienības un Vidusjūras reģiona valstu asociācijas iepriekš minētā nolīguma ratifikāciju Alžīrijas parlamentā un cer, ka, šim nolīgumam stājoties spēkā, ar asociācijas padomes palīdzību būs iespējams atsākt politisko dialogu ar Alžīriju; 2. uzsver to, cik liela nozīme ir Eiropas Savienības un Vidusjūras reģiona valstu kaimiņattiecību politikai, kā arī rīcības plāniem, kuru mērķis ir pastiprināt demokrātiju, tiesisku valsti, cilvēktiesību ievērošanu un it īpaši preses brīvību, kas nopietni jāņem vērā šo plānu izstrādes procesā; 3. it īpaši uzskata, ka Alžīrijas 2001. gada maija Kriminālkodeksa noteikumi, kas paredz cietumsodu par neslavas celšanu attiecībā uz valsts prezidentu, parlamentu vai visām citām valsts iestādēm vai to struktūrvienībām, kavē žurnālista darbu Alžīrijā; 4. neatlaidīgi aicina Alžīrijas iestādes pieņemt un nekavējoties sākt īstenot likumdošanas pasākumus, kas nodrošina pamattiesību pēc iespējas stingrāku ievērošanu un it īpaši preses brīvības pilnīgu ievērošanu, turklāt saskaņā ar tiem starptautiskajiem līgumiem un paktiem, kuros Alžīrija piedalās; šajā sakarā pieprasa galīgi atcelt kriminālsodu piemērošanu par preses pārkāpumiem; 5. pieprasa Alžīrijas iestādēm nekavējoties atbrīvot tos žurnālistus, kuriem piespriests cietumsods par neslavas celšanu, kā arī izbeigt šo, tiesu iestāžu īstenoto, dedzīgo vajāšanu, piespriežot sodu Alžīrijas privātajiem plašsaziņas līdzekļiem par pārkāpumiem, kas saistīti ar viedokļa izteikšanu, kā arī izbeigt tiesvedības procesus pret Alžīrijas privātajiem plašsaziņas līdzekļiem; 6. uzskata, ka ārkārtas stāvokļa atcelšana veicinātu tiesiskas valsts attīstību un asociācijas nolīguma 2. panta noteikumu ievērošanu; 7. aicina Padomi un Komisiju ieviest skaidrus mehānismus, lai regulāri novērtētu, kā visas asociācijas nolīguma puses, Eiropas Parlaments, Nacionālā tautas asambleja un Alžīrijas civilā sabiedrība, ievēro 2. pantu; 8. aicina Apvienotās Karalistes prezidentūru sasaukt Eiropas Savienības un Alžīrijas asociācijas padomi, lai sāktu politisku dialogu ar Alžīriju, kā arī iekļaut šīs sanāksmes darba kārtībā jautājumu par preses brīvību; 9. aicina Komisiju turpināt ar Eiropas demokrātijas un cilvēktiesību iniciatīvas palīdzību veicināt programmas, kuru mērķis ir pastiprināt neatkarīgus plašsaziņas līdzekļus, kā arī plurālistiskas informācijas attīstību Alžīrijā; 10. pieprasa parlamentu sadarbības delegācijas attiecībām ar Magriba valstīm nākamajā sanāksmē izskatīt jautājumu par preses brīvību; 11. uzdod tā priekšsēdētājam nosūtīt šo rezolūciju Padomei, ģenerālsekretāra un ES Augstā pārstāvja kopējās ārpolitikas un drošības politikas jautājumos Javier Solana personīgajam pārstāvim cilvēktiesību jautājumos, Komisijai, kā arī Alžīrijas valdībai un Nacionālajai tautas asamblejai. [1] Šajā datumā pieņemtie teksti, P6_TA(2005)0150. [2] OV C 279 E, 20.11.2003., 115. lpp. --------------------------------------------------